Komemoracija 27.07.2023 v spomin na tragično sestrelitev helikopterja Gazela v Rožni dolini

Kakor vsako leto smo se tudi letos na ta dan ob 19:00 uri na pobudo Združenja vojaških pilotov Slovenije zbrali pri spominskem obeležju v ljubljanski Rožni dolini. Kljub deževnemu vremenu je bilo število udeležencev presenetljivo veliko, saj so se članom Združenja pridružili tudi člani sorodnih organizacij. Prisotna je bila tudi Tonijeva hčerka Breda.

Zaradi resnično slabega vremena smo spominsko slovesnost nadaljevali v bližnjem bifeju, kjer je predsednik Združenja vojaških pilotov Slovenije Adi Kužnik spregovoril nekaj besed. Priznanje, da sta bila nesrečna Toni Mrlak in Bojanče Sibinovski žrtvi »prijateljskega« ognja in očitne malomarnosti v komunikaciji, nekaterim vodilnim »osamosvojiteljem« na žalost še danes ne gre z jezika. Dejstvo je, da se je Toni prav tako kot tudi Jože Kalan, ki mu je to uspelo, o prebegu na našo stran dogovarjal z Jelkom Kacinom, ob posredovanju Kacinovega bratranca Milana Hrovata, takrat pilota pri tedanjem Geodetskem zavodu Republike Slovenije.

Kaj storiti v spomin na prijatelja in spoštovanega pilota in človeka kot dvigniti kozarce in z mislimi nanj počastiti njegov spomin? To smo na ta deževni poletni dan tudi storili in v družbi dragih nam somišljenikov obujali spomine.

Adi Kužnik